钦定古今图书集成/明伦汇编/氏族典/第023卷 > 《廖用贤尚友录》 > 冯衍
## 钦定古今图书集成/明伦汇编/氏族典/第023卷 > 《廖用贤尚友录》 > 冯衍

按《后汉书冯衍传》：“衍字敬通，京兆杜陵人也。祖野王，
元帝时为大鸿胪。衍幼有奇才，年九岁能诵诗，至二
十而博通群书。王莽遣廉丹讨伐山东，丹辟衍为掾，
丹战死，衍乃亡命河东。更始二年，鲍永安集北方，衍
因以计说永，永以衍为立汉将军，领狼孟长，屯太原，
缮甲养士，捍卫并土。及世祖即位，田邑招永衍，永衍”
不肯降。后审知更始已殁，乃共罢兵，幅巾降于河内。
顷之，帝以衍为曲阳令，诛斩剧贼郭胜等。建武六年，
日食，衍上书陈八事。寻为司隶从事，得罪归。建武末，
上书自陈以前过不用。衍不得志，退而作赋，命其篇曰《显志》。显宗即位，又多短，衍遂废于家，年老卒。所著
《赋、诔、铭》《说》《问交》《德诰》《慎情书》《记》《说》《自序》《官录说策》五
十篇，肃宗甚重其文。